b'\n_START_ARTICLE_\nAnton Legi\xc5\xa1a\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini dr\xc5\xbeavnega uradnika Antona in gospodinje Kristine Legi\xc5\xa1a rojene \xc5\xbdu\xc5\xbeek. Bogoslovje je \xc5\xa1tudiral v \xc5\xa0paniji, kjer je 1937 stopil v red klaretincev. Ma\xc5\xa1ni\xc5\xa1ko posve\xc4\x8denje je prejel 22. decembra 1945 v mestu Badajoz, ki le\xc5\xbei v \xc5\xa1panski provinci Badajoz. Do leta 1949, ko se je vrnil v Italijo, je slu\xc5\xbeboval v raznih \xc5\xa1panskih krajih. Po vrnitvi se je v Rimu vpisal na Univerzo Gregoriana, kjer ja na njenem Vzhodnem in\xc5\xa1titutu 1952 doktoriral. Od leta 1952 do 1964 je opravljal razne slu\xc5\xbebe v redu klaretincev. Leta 1964 so ga slovenski \xc5\xa1kofi imenovali za ekonoma pri gradnji zavoda Slovenik v Rimu. To slu\xc5\xbebo je opravljal do 1966, ko je bil \xc5\xbee drugi\xc4\x8d izvoljen za provinciala italijanske province klaretincev, 1967 pa ga je generalni kapitelj izvolil za generalnega predstojnika klaretincev. Legi\xc5\xa1a je leta 1970 v \xc5\xbeupniji Nova \xc5\xa0tifta ustanovil prvo postojanko klaretincev v Sloveniji. Od leta 1966-1990 je bil tretji\xc4\x8d provincial italijanske province; 1991 se je preselil v Ljubljano, da bi tu pripravil novo postojanko svojega reda, isto\xc4\x8dasno pa je bil du\xc5\xa1ni pastir v Kamnici pri Mariboru, 1992 pa je bil preme\xc5\xa1\xc4\x8den v Trst, kjer je nastopil slu\xc5\xbebo pri Novem sv. Antonu. _NEWLINE_Legi\xc5\xa1a je 1952 v Rimu skupaj z jezuitskim patrom ustanovil revijo Revista delle Religiose, pri kateri je sodeloval 15 let. Leta 1953 je bil imenovan za tajnika pri reviji o kanonskem pravu Commentarium pro Religiosis, 1962 pa je v Rimu ustanovil knjigarno Alma Roma, s posebnim namenom, da bi kulturno pomagal izseljencem v Ju\xc5\xbeni Ameriki. Ob\xc4\x8dasno je tudi sam objavljal razne \xc4\x8dlanke v mednarodnih znanstvenih revijah.'